לא כולל פרסים ובלונים

מאת
עומרי ישי

1. חוץ. שממה מדברית - יום (.)

שמש חמה מקרינה על שטח מדברי רחב ושומם. רוחות קלות קוטעות לרגעים את הדממה המדברית. בנצי (60),לבוש בתלבושת חלקית של ליצן , על פניו שאריות צבע, מאחוריו רכב מסחרי לבן, מבריק ונוצץ עליו כתוב באותיות צבעוניות גדולות "בנצי הליצן". בנצי שוטף את פניו משאריות הצבע, המים הלבנים זולגים אל האדמה המדברית. רעש של מכונית נשמע ברקע. טרנטה לבנה, רעועה ומאובקת מגיעה, משאירה אחריה שובל חול ואבק. היא נעצרת, ניתן לראות שעליה כתוב "אליקו הליצן". מתוך המכונית יוצא אלי (50), לבוש בלבוש מלא של ליצן, פחית קולה זירו בידו, הוא לוקח ממנה שלוק. שני הליצנים עומדים זה מול זה כאשר הטרנטה המצ'וקמקת של אלי בניהם.

בנצי

קבענו בשתיים עשרה וחצי.

אלי

התבלבלתי בדרך

בנצי

וויז?!

אלי

הנבלות האלה היו מובילים אותי דרך כביש שש...

בנצי

ו...?

אלי

אין לי מנוי

בנצי

אז תעשה מנוי!

אלי

מה אני פראייר?! הבני זונות לקחו מאה שישים ושבע קילומטר ששייכים לכולנו בנצי. מאה – שישים – ושבע! אתה קולט?! ואז הם החליטו שהם לוקחים על השטח הזה כסף. שטח שהוא שלנו בנצי! שלנו!!! נראה לך אני אפול קורבן לסחטנות הזאת?!

בנצי (מיואש)

מישהו ראה אותך?

אלי

לא נראה לי

בנצי

לא נראה לך?!

אלי

לא

בנצי

עצרת איפשהו בדרך?

אלי

לא... אהה... בעצם פעם אחת. בילו.

בנצי

אתה רציני?!

אלי

מה אתה רוצה הקפצת אותי ישר אחרי המבחנים והייתי צמא, (מרים את פחית הזירו שבידו) רוצה שלוק?

בנצי

תגיד אתה דביל או שאתה עושה את עצמך כזה? מה אם מישהו שמע אותו?!

אלי

תירגע נו, הכל בסדר אני אומר לך. עלי.

דפיקות אדירות נשמעות מבגאז' הטרנטה של אלי. בנצי מביט במבט תמוהה ועצבני על אלי. אלי זורק את פחית הזירו על האדמה ועוטה מראה קשוח. השניים פותחים את בגאז' הרכב. לפנינו נגלה שלומי (40), קוסם כחוש, לבוש בחליפה שחורה ופפיון בורדו, על ראשו כובע צילנדר שחור מהודר. גופו כפות בחבל ועל פיו מסקינטייפ שחור. שלומי מפסיק את צעקותיו, הוא מפוחד עד מאוד.

בנצי

אמרנו לך. דיברנו איתך. הסברנו לך. אבל אתה בחרת להתעלם.

שלומי מנסה לדבר אך המסקנטייפ מונע זאת ממנו. אלי מוריד לשלומי את המסקנטייפ מפיו, באיטיות. כואב לשלומי. אלי מחייך ונהנה, לבסוף, תולש אותו בחדות. שלומי צווח קלות מהכאב.

שלומי

 בנצי... סליחה...זה פשוט... הבת שלי... היא, היא מחר תהיה בת שמונה... אתה יכול להבין אותי... נכון? אין לי כסף בנצי... באמת .. אין לי שקל לקנות לה מתנה.

בנצי

היית מדבר איתי. הייתי מסדר לך כרטיס זוגי לפעלטון של דוד. אולי אפילו עם נקניקיה בלחמניה לכל אחד מכם... אתה מכיר אותי שלומי. אני לא איזה אדם רע.

שלומי

אני יודע בנצי באמת אני יודע. אבל..

בנצי

היה לנו הסכם ברור. ברית 2500 שקל. יום הולדת 3000 שקל. קייטנה 3500 שקל. לא כולל פרסים ובלונים.

אלי (מצדיק את בנצי)

בדיוק!

שלומי

אבל בנצי אף לקוח לא סוגר איתי במחיר הזה אני אומר לך. באמת.

בנצי

באמת שלומי? באמת? חשבת לרגע אולי זה בכלל קשור למשהו אחר? אולי לכריזמה? אולי לשואו? ואולי שלומי... אולי זה פשוט כי אתה קוסם גרוע?

שלומי מנסה לדבר אך בנצי מיד קוטע אותו

המילה שלך שווה לכלום שלומי! נראה לך שסתם אני ואמסלם עשינו את ההסכם הזה? בשביל הכיף?

אלי

לא בנצי פשוט...

בנצי

אתה רואה את אלי?

אלי מוציא משרוקית של ימי הולדת מכיסו ושורק בה, היא מצפצפת ונפתחת, מחייך לשלומי חיוך מלחיץ.

בנצי

אלי שלנו פעם לקח 500 שקל להפעלה. 500 שקל כדי שצוציקים מנוזלים יקפצו עליו וירביצו לו במשך גיהינום מתמשך של שעתיים! אתה יודע מה קרה אז?

שלומי (בקול רועד)

מה?

בנצי

אני הגעתי. הסברתי לו שאם כולנו נעלה ביחד את המחירים, אפילו פי ארבע, עדיין ההורים יקחו אותנו. למה? ככה! כי הם סתומים. היום כל טמבל ישלם אלפי שקלים בשביל חתכת פלאפון סיני עלוב, או בשביל איזה ג'ינס קרוע של קסטרו, אבל לא...

אלי עדיין מחויך, מצקצק בלשונו ומנענע את אצבעו קלות כמחווה של "לא".

בנצי

שלומי הקוסם חכם מכולנו! שלומי הקוסם צודק מכולנו! שלומי הקוסם יחצה את מחיר ההפעלות ובעקבותיו כל הקוסמים גם כן... שלומי הקוסם ידפוק את כל הליצנים כי לבת החמודה שלו יש יום הולדת שמונה!

אלי

מזל טוב!

אלי שורק שוב במשרוקית הנפתחת. בנצי מתעצבן

בנצי (לאלי)

חלאס!

אלי נבהל, מביט על המשרוקית בעלבון

בנצי

בקיצור, שלומי היקר... לא הותרת לנו ברירה.

בנצי שולח את כף ידו לעבר אלי. שלומי מבועת מפחד עוד יותר. אלי, שמרוכז בשלומי, מבחין פתאום בידו של בנצי

אלי

מה?

בנצי

מה מה?

אלי (לא מבין)

מה?

בנצי

האקדח אידיוט!!!

שלומי הקוסם מתחיל להתנשף בהיסטריה ולצרוח לעזרה. בנצי סוגר עליו את הבגאז' שנסגר לו על האצבעות. שלומי מייבב מכאב. הצרחות נשמעות במעומם כעת. אלי ובנצי מדברים ביניהם בקול חלוש.

אלי

איזה אקדח בנצי?!

בנצי

אמרת שאתה מביא אקדח!

אלי

חשבתי שאתה צוחק! מה אקדח השתגעת?!

בנצי

היה לנו הסכם ברור איתם. אין הפעלות מתחת למחירים שקבענו! שנים שכל הקוסמים האלה מעגלים פינות ואנחנו אוכלים אותה – אבל שמע, יום הולדת שלמה עם טקס עוגה ב300 שקל?! די! יש גבול! צריך להעביר להם מסר חד משמעי!

אלי

בנצי, בכנות, זה נראה לי קצת מוגזם. חוץ מזה יש לו גם ילדה וכל זה... מחר בת...

שלומי (בצווחנית מהבאגז')

שמונה!

אלי

(לשלומי) סתום ת'פה! (לבנצי, בקול חלש יותר) בקיצור, אני אומר בוא נדפוק לו קצת מכות והם כבר יבינו.

בנצי

זה לא יעזור! אתה מכיר את הקוסמים האלו! שפן, שרביט, איזו בחורה יפה, והם חושבים שהם מינימום אלוהים!

אלי חושב לרגע, נראה מיוסר. מתלבט אם להגיד את שעל ליבו. הוא מתרחק כמה צעדים מהטרנטה.

אלי

בוא רגע...

בנצי לא מבין, ניגש אליו

שמע בנצי... אתה יודע שאני מעריך אותך ואני חייב לך לא מעט...

אלי בולע רוק, בנצי לא מבין לאן אלי חותר

אני מצטער, אבל שתהיה בעניין שזאת הפעם האחרונה שאני עושה איתך משהו כזה..

אלי מוציא מכיסו מעטפה ומושיט אותה לבנצי. על המעטפה כתוב "האקדמיה לליצנות רפואית". בנצי קורא את תוכן המכתב. מסתכל על שלומי באכזבה ברורה.

אלי

אתה לא יכול פעם אחת בחיים שלך לשמוח בשבילי?!

בנצי

אתה עושה טעות...

אלי

טעות?! סוף סוף תהיה לי עבודה קבועה. אפילו חשובה. ואני לא אצטרך להיות תלוי בכל הקוסמים הדפוקים האלה...

בנצי

אז זהו בעצם? ככה אתה נכנע?!

אלי

אני לא נכנע אני בסך הכל...

את הדיאלוג של השניים קוטע צליל רכב מתקרב. בנצי מסתכל לאופק ורואה מכונית קטנה בצבע שחור. הוא מכניס את המכתב לכיסו.

בנצי

מי זה?

אלי

מאיפה לי?!

המכונית מגיעה אל השניים ודורסת את פחית הקולה שאלי שתה לפני כן. נעצרת. צעקותיו של שלומי הקוסם נשמעות מהבגאז'. דלתות המכונית השחורה נפתחות והשיר ""It’s a kind of magic של קווין נשמע ממערכת הסאונד שברכב. מתוך המכונית הקטנטנה יוצאים כשבעה קוסמים לבושים בחליפות, כובעי צילינדר שחורים לראשיהם ובידיהם שרביטים. הם מקיפים במעגל את שני הליצנים. נהג המכונית מדומם את המנוע. בנצי ואלי מבולבלים, מבינים שהם מוקפים. השקט המדברי סובב את המעגל. קולו של הודיני נשמע

הודיני O.S.

בנצי בנצי בנצי...

אל תוך המעגל נכנס כעת הודיני אמסלם (30) קוסם עם כובע צילינדר סגול לראשו. הודיני לוקח שאכטה אחרונה מסיגריה שבפיו, אחד הקוסמים שבמעגל מרים את ידו ומקמץ אותה לכדי אגרוף, הודיני מכבה בתוכה את הסיגריה. זה לא מזיז לקוסם אפילו בקצת. הקוסם פותח את ידו והסיגריה נעלמת. אלי נראה המום.

הודיני (לבנצי)

אז מה, נפגשים שוב?!

בנצי (מסנן בקרירות)

הודיני אמסלם בכבודו ובעצמו.

אלי

אהלן

הודיני

הוו עוד דונלד-מקדונלד, עם מי יש לי הכבוד?

אלי

אלי. נעים מאוד.

הודיני

נעים.נעים.

הודיני

חבל בנצי. חבל שאנחנו מוצאים את עצמנו במצב הזה. (מוציא חפיסת סיגריות מכיסו) מתי תבין שלאנשים נמאס מכל בדיחות הקרש והאף האדום?

סיגריה מהחפיסה מרחפת ישר לשפתיו של הודיני, אחד הקוסמים מהמעגל ניגש אליו עם גפרור. הגפרור נדלק מעצמו ומצית את הסיגריה שבפיו של הודיני.

הודיני

 די... היום אנשים מחפשים ריגושים חדשים (שואף שאיפה הגונה מהסיגריה ומוציא את העשן מפיו) משהו שיפתיע אותם (שולף מטפחת אדומה מתוך העשן) שיאתגר אותם (הופך את המטפחת לשרביט קסמים מתכתי וארוך) .לאנשים נמאס מליצנים בנצי. פשוט נמאס. זה לא קשור לכסף ואני חושב שאפילו אתה יודע את זה... אחרת (הופך את שרביט הקסמים לענן נצנצים אדומים) לא היינו נמצאים כאן.

אלי מוקסם מהקסם, לא מבין איך זה קרה - אך מנסה להסוות זאת, לעומתו בנצי נשאר אדיש ומתוח. הודיני מצביע לעבר בגאז' הטרנטה של אלי. אחד הקוסמים ניגש ופותח את הבגאז'. שלומי נראה עם פלאפון ליד ראשו. בנצי מגניב מבט כעוס לעבר אלי. הקוסם מותיר את הקשרים מגופו של שלומי.

שלומי

הודיני הם רצו להרוג אותי! אני נשבע לך! הם דיברו על אקדח! אקדח!!! (כעת פונה לבנצי) בן של זונה אני אראה לך מה זה (יוצא מהבגאז' ומתקרב אל בנצי האדיש בעצבנות).

ממש רגע לפני שהוא מגיע לבנצי הודיני מחטיף לשלומי מרפק חזק לפרצוף ומעלף אותו. אלי נבהל כהוגן. הודיני מרים את החבל שהותר משלומי, מרחרח אותו.

הודיני

סיבי פשתן... לא משתחרר מסיבי פשתן!

הודיני זורק את החבל על שלומי המעולף

גם כן קוסם... אתה יודע (פונה כעת לבנצי) לפני שתיים עשרה שנה, שקבענו את ההסכם הזה, באמת האמנתי שהיה בו צורך. אבל הזמנים השתנו...

הודיני שולף אקדח קטן משרוולו ומכוון אותו לעבר בנצי

היום מי שלוקח פחות ועובד יותר הוא זה ששולט בשוק.

קול יריה נשמע. הודיני מתמוטט. הדי קול הירייה מהדהדים בשממה. אנו רואים שהיורה הוא לא אחר מאשר אלי שאוחז באקדח המעלה עשן. אלי מכוון את האקדח לקוסמים שמסביבו

בנצי

אמרת שאין לך אקדח!

אלי

זה שונה! זה הגנה עצמית!

אלי מזיז את האקדח לעבר הקוסמים שסביבו בתנועות חדות ומאימות

אלי

תקשיבו לי טוב חבורת הארי פוטרים! כולכם עכשיו עפים מפה! ההסכם עוד בתוקף! אם מישהו שובר אותו אני אדאג לשבור לו את העצמות. ברור?!

קול צחוק נשמע. הודיני השרוע מצחקק בפה פעור ובין שיניו נמצא קליע האקדח. הוא מקפץ על רגליו, יורק סמוכטה עסיסית ומדממת עם הקליע על הרצפה, ומפסיק את צחוקו . הודיני מסמן לשניים מהקוסמים סימן עם ידו. הקוסמים יוצאים מן המעגל ומביאים קופסא שחורה ומעמד מתכתי עם עשרה סכינים. השקט המדברי חוזר...

הודיני

שאקאזם!!!

הקוסמים מסתערים על בנצי ואלי. אלי מספיק לירות פעם אחת אך ידו מוסטת על ידי אחד הקוסמים. הקוסמים מפילים את השניים על ברכיהם, זה מול זה. הודיני לוקח את הקופסא השחורה ומניח אותה על ראשו של אלי באלימות, אלי מנסה להיאבק ללא הצלחה. הודיני מרים את אחד הסכינים, מניף אותו באוויר, מחייך חיוך סדיסטי לעבר בנצי ,מחדיר את הסכין לקופסא. אלי מנסה להשתחרר בכל כוחו

הודיני

1500 ברית. 2000 יום הולדת. 2500 קייטנה. כולל פרסים ובלונים.

הודיני מחדיר סכין נוספת, נהנה מהסיטואציה. בנצי מנסה לשמור על קור רוח.

בנצי

2000 ברית. 2500 יום הולדת. 3000 קייטנה. לא כולל פרסים ובלונים.

הודיני מוציא חרב גדולה מבין כל הסכינים. בנצי נוטף זיעה. אלי ממשיך להתנגד לשווא. הודיני מכניס את קצה החרב לקופסא.

בנצי (ממהר)

1800 ברית. 2400 יום הולדת. 2900 קייטנה. סגרנו???

הודיני נעצר עם החרב. מחייך חיוך ממזרי.

הודיני

כולל פרסים לא כולל בלונים...

בנצי מהנהן קלות עם ראשו בהסכמה. הודיני מסמן לשני הקוסמים האוחזים באלי לשחררו. הודיני מסתובב עם החרב בידו והולך לכיוון הרכב.

**מסך שחור. מוסיקה נשמעת. כתוביות הסיום מתחילות לרוץ.**

**לפתע קולו של הודיני נשמע, המוסיקה נפסקת, הכתוביות נעצרות.**

הודיני OS

תגיד בנצי. אמרתי לך פעם מה הסוד של קסם מוצלח?

**סוף מסך שחור, חזרה למדבר.**

הודיני מסתובב בחזרה, מחייך שוב את חיוכו הסדיסטי.

הודיני

הסוד של קסם מוצלח באמת, זה לגרום לקהל שלך לחשוב שאחרי השיא, אחרי ה"פאנץ", הכל נגמר. וממש אז, ממש כשהם חושבים שהרגע הגדול כבר מאחוריהם, אתה מראה להם שאחרי כל שיא שכזה, תמיד יש...

שני הקוסמים שאחזו בבנצי משטיחים אותו בפתאומיות על הרצפה

עוד שיא!!!

הודיני מצחקק ומרים את החרב שבידו, הוא מחדיר אותה באיטיות באמצע הקופסא השחורה. אלי צורח מכאב ודם ניגר מתוך הקופסא על חולצתו. הוא מתמוטט על הרצפה, עם הקופסא על ראשו. בנצי צועק, מנסה לקום בכל כוחו. הודיני תופס בשיערו של בנצי ומושך את ראשו מהקרקפת

הודיני

 כולל פרסים. כולל בלונים.

הודיני מטיח את ראשו של בנצי באדמה, יורק עליו בזלזול ובועט בראשו.

2. פנים. רכב הטרנטה הלבן - יום (.)

בנצי נוהג במכוניתו, על פניו וחולצתו דם. הכסא שלידו ריק ומבטו מרוקן. ממכשיר הפלאפון שלו נשמע קולו המנווט של הוויז.

waze O.S.

פנה שמאלה.

בנצי מסובב את ההגה ופונה. הוא מוציא מכיסו את מכתב הקבלה המקומט של אלי מ"האקדמיה לליצנות רפואית", מתמהמה לרגע. לבסוף פותח את המכתב ועיניו מרצדות על תוכנו. בנצי מחייג למספר הטלפון שבמכתב.

בנצי

שלום. הגעתי לאקדמיה לליצנות רפואית? רציתי לברר בנוגע להרשמה לקורס אצלכם.... כן.... ארבעים וחמש שנה במקצוע. ברור. בטח. כן זה המספר שלי. אני אהיה זמין. תודה.

בנצי מנתק את השיחה. מתמקד בנהיגה. הוויז משמיע את קולו שוב

waze O.S.

בעוד 200 מטרים, פנה ימינה לשש צפון.

**סוף.**